
ROZSUDOK V MENE SLOVENSKEJ REPUBLIKY Okresný súd Vranov nad Topľou v právnej veci starostlivosti súdu o maloletého A. B., nar. XX.XX.XXXX, bytom u matky, dieťa matky: A. C. D., nar. XX.XX.XXXX, trvale bytom E. XXX/XX, XXX XX F. G. H., zast. kolíznym opatrovníkom Úradom práce, sociálnych vecí a rodiny vo Vranove nad Topľou, odbor sociálnych vecí, oddelenie sociálnoprávnej ochrany detí a sociálnej kurately. Námestie slobody 5, Vranov nad Topľou, a v konaní k plnoletému dieťaťu I. B., nar. XX.XX.XXXX, trvale bytom E. XXX/XX, XXX XX F. G. H., za účasti otca: A. B., nar. XX.XX.XXXX, trvale bytom F. G. H., J. XXXX/XX o úpravu práv a povinností rodičov k deťom, takto rozhodol: I. Súd konanie o úpravu práv a povinností rodičov k mal. A. B., nar. XX.XX.XXXX z a s t a v u j e. Súd s c h v a ľ u j e súdny zmier uzavretý účastníkmi konania v tomto znení: II. Otec, A. B., nar. XX.XX.XXXX j e p o v i n n ý prispievať na výživu I. B., nar. XX.XX.XXXX mesačne sumou 250,- eur od vykonateľnosti uznesenia o schválení súdneho zmieru, ktoré je splatné do 15. dňa toho ktorého mesiaca na účet navrhovateľa. III. Žiaden z účastníkov n e m á nárok na náhradu trov konania. odôvodnenie: 1. Matka detí sa návrhom, ktorý bol súdu doručený dňa 13.03.2024, domáhala úpravy práv a povinností rodičov na obe, v tom čase maloleté deti. K maloletému A. B. žiadala, aby bol zverený do jej osobnej starostlivosti, aby otec bol zaviazaný platením výživného mesačne v sume 150 eur od 15.03.2024 a aby bol upravený styk otca s maloletým dieťaťom. V tom čase k maloletému I. B. žiadala, aby taktiež bol zverený do jej osobnej starostlivosti, otec bol zaviazaný platením výživného mesačne v sume 250 eur počnúc dňom 15.03.2020. V priebehu konania rodičia maloletého A. vykonali dňa 13.06.2024 protokol o skúške otcovstva s výsledkom, že otcovstvo u maloletého I. je so 100 percentnou pravdepodobnosťou vylúčené. V priebehu konania I. B. nadobudol plnoletosť. 2. Na pojednávaní matka zobrala návrh k úprave práv a povinností rodičov k maloletému I. späť. So späťvzatím návrhu súhlasil otec ako aj kolízny opatrovník. 3. Podľa § 29 ods. 1 Civilného mimosporového poriadku ( ďalej len CMP), navrhovateľ môže počas konania zobrať návrh na začatie konania späť, a to celkom alebo sčasti. Ak je návrh vzatý späť celkom, súd konanie zastaví. Ak je návrh vzatý späť sčasti, súd konanie v tejto časti zastaví. 4. V zmysle § 29 ods. 2 CMP, súd konanie nezastaví, ak sa mohlo začať aj bez návrhu a je potrebné v konaní pokračovať.
5. V zmysle § 29 ods. 3 CMP, súd konanie nezastaví, ak niektorý z účastníkov so späťvzatím návrhu z vážnych dôvodov nesúhlasí. 6. Keďže matka zobrala návrh na úpravu práv a povinností rodičov k maloletému A. späť, a všetci účastníci so späťvaztím súhlasili, súd konanie zastavil. 7. Plnoletý I. so svojim otcom na pojednávaní uzavreli súdny zmier ako je uvedený vo výroku II. a III. tohto uznesenia. 8. Podľa § 62 ods. 1, 2 Zákona o rodine, plnenie vyživovacej povinnosti rodičov k deťom je ich zákonná povinnosť, ktorá trvá do času, kým deti nie sú schopné samé sa živiť. Obaja rodičia prispievajú na výživu svojich detí podľa svojich schopností, možností a majetkových pomerov. Dieťa má právo podieľať sa na životnej úrovni rodičov. 9. Podľa § 62 ods. 3 Zákona o rodine každý rodič, bez ohľadu na svoje schopnosti, možnosti a majetkové pomery je povinný plniť svoju vyživovaciu povinnosť v minimálnom rozsahu vo výške 30% zo sumy životného minima na nezaopatrené, neplnoleté dieťa alebo na nezaopatrené dieťa podľa osobitného zákona, a to zákona č. 601/2003 Z. z. v platnom znení. 10. Podľa § 62 ods. 5 Zákona o rodine, výživné má prednosť pred inými výdavkami rodičov. Pri skúmaní schopností, možností a majetkových pomerov povinného rodiča súd neberie do úvahy výdavky povinného rodiča, ktoré nie je nevyhnutné vynaložiť. 11. Podľa § 75 ods. 1 Zákona o rodine, pri určení výživného prihliadne súd na odôvodnené potreby oprávneného, ako aj na schopnosti, možnosti a majetkové pomery povinného. Na schopnosti, možnosti a majetkové pomery povinného prihliadne súd aj vtedy, ak sa povinný vzdá bez dôležitého dôvodu výhodnejšieho zamestnania, zárobku, majetkového prospechu; rovnako prihliadne aj na neprimerané majetkové riziká, ktoré povinný na seba berie. 12. V zmysle § 78 ods. 1, 3 Zákona, o rodine dohody a súdne rozhodnutia o výživnom možno zmeniť, ak sa zmenia pomery. Okrem výživného pre maloleté dieťa je zmena alebo zrušenie výživného možné len na návrh. Pri zmene pomerov sa vždy prihliadne na vývoj životných nákladov. 13. Podľa ust. § 148 ods. 1,2 Civilného sporového poriadku, žalobca a žalovaný môžu uzavrieť zmier. O uzavretí zmieru sa má súd vždy pokúsiť. Súd rozhodne o tom, či uzavretý zmier schvaľuje, neschváli ho, ak je v rozpore so všeobecne záväznými právnymi predpismi. 14. Vzhľadom na vyššie uvedené skutočnosti súd schválil zmier uzavretý medzi otcom a plnoletým synom, nakoľko tento nie je v rozpore so všeobecne záväznými právnymi predpismi. V konaní boli prezentované potreby dieťaťa ako aj výdavky a príjem otca. Takto určeným výživným sa dieťa bude podieľať sa na životnej úrovni otca. 15. Účastníci tejto časti konania zároveň uzavreli zmier aj v časti trov konania, ktorý je v súlade s § 52 Civilného mimosporového poriadku, podľa ktorého žiaden z účastníkov nemá nárok na náhradu trov konania, ak tento zákon neustanovuje inak. 16. Zároveň tento výrok o trovách konania platí aj pre zastavenie konania o úpravu práv a povinností rodičov k mal. A. B., nar. XX.XX.XXXX. 17. Vzhľadom k vyššie uvedenému súd rozhodol tak ako je uvedené vo výrokovej časti tohto uznesenia. Poučenie: Proti I. a III. výroku tohto uznesenia v časti konania o úpravu práv a povinností rodičov k mal. A. B., nar. XX.XX.XXXX môže podať odvolanie matka, otec mal. a kolízny opatrovník A. B., nar. XX.XX.XXXX v lehote 15 dní odo dňa jeho doručenia na tunajšom súde, písomne.
V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolacie dôvody možno meniť a dopĺňať až do rozhodnutia o odvolaní. Proti II. a III. výroku tohto uznesenia v časti konania o úpravu práv a povinností k I. B., nar. XX.XX.XXXX odvolanie nie je prípustné ( § 357 Civilného sporového poriadku). Toto uznesenie o výživnom je vykonateľné doručením. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona / Exekučný poriadok)

